钦定古今图书集成/明伦汇编/官常典/第516卷 > 王伯龙
## 钦定古今图书集成/明伦汇编/官常典/第516卷 > 王伯龙

按《金史》本传：“伯龙，沈州双城人也。辽末，聚党为盗。天辅二年，率众二万及其辎重来降，授世袭猛安，知银
州兼知双州。三年，太祖攻临潢，伯龙与韩庆和以兵
护粮饷，挽夫千五百人皆授甲。庆和已将兵行前，伯
龙从粮居后，遇辽兵五千馀邀于路，伯龙率挽夫击
败之，获马五十匹。四年，从攻下中京，并克境内诸山”
寨，为静江军节度留后。五年，真授节度使，从宗望讨
张觉于平州，伯龙先登驰击，手杀数十百人，迁右金
吾卫将军。白河之战，伯龙当其左军，麾兵疾驰蹂之，
宋军乱，我师乘胜奋击，败之。宗望伐宋，伯龙为先锋，
次保州，遇敌五万，破之，招降新乐军民十馀万。大军
围汴，宋太尉何卨以军数万出酸枣门，伯龙以本部
遮击，多所斩获。及破汴，伯龙以治攻具有功，进破孔
彦舟、郦琼众三万于洺州。是年，同知保州兵马安抚
司事，将兵数千攻北平，拔之，复取保州、河间。睿宗经
略山东，伯龙从攻青州未下，城中夜出兵袭伯龙营，
伯龙不及甲，独被衣挺刃拒营门，敌不得入，因奋击，
杀数十人。已而军士皆甲出，杀伤宋兵不可胜计，并
获其一将斩之。及下青州，第功，伯龙第一。六年，还攻
莫州，降之，加太子少保、莫州安抚使。破李固寨众十
馀万于濮州。濮城守城中镕铁挥，我军攻之不能克。
伯龙被重甲，首冠大釜，挺枪先登，杀守陴者二十馀
人，大军相继而上，遂克之。进攻徐州，伯龙复先登，充
徐、宿、邳三路军马都统，败高托山之众十五馀万于
清河。进击韩世忠于邳州，走之，与大军会于宿迁，追
世忠至扬州。还攻泗州，泗州守将以城降。屯军嵫阳，
破陈宏贼众四十馀万，破黄戬于单州，进攻归德。军
帅遣伯龙立攻具，伯龙从二十馀骑行视地形，城中
忽出兵千馀，欲生得伯龙，伯龙纵骑驰之，敌兵乱，堕
隍而死者几二百人。破王善之众于巢县，取庐州、和
州，伯龙之功多。军渡采石，击败岳飞、刘立、路尚等兵，
获刍粮数百万计。还过真、扬，道遇郦琼、韩世忠军，复
战败之。复为莫州安抚，改知泽州。太行群贼往往啸
聚，伯龙皆平之。天眷元年，为燕京马军都指挥使。从
元帅府复收河南，权武定军节度使，兼本路都统。宋
兵据许州，伯龙击走之，招复其人民。是年秋，泰安卒
徒张贵驱胁良民，据险作乱，伯龙讨平之。皇统元年，
以本部从宗弼南伐，攻破濠州而还。三年，为武定军
节度使，改延安尹、宁昌军节度使。天德三年，改河中
尹，徙益都尹，封广平郡王。卒，年六十五。正隆间，例赠
特进、定国公。